Poliisi epäilee taksikuskia törkeästä liikenneturvallisuuden vaarantamisesta.

Tehtävää suorittamaan matkalla ollut Itä-Uudenmaan poliisilaitoksen partio joutui muuttamaan kurssiaan varhain perjantaiaamuna ja osallistumaan nopeatempoiseen takaa-ajoon.

Poliisilaitoksen rikoskomisario Leif Malmberg kertoo Ilta-Sanomille, että Helsingin Taksin väreissä oleva taksiauto ohitti hyvin suurella nopeudella Tikkurilan rampin kohdalla olleen poliisipartion melko tasan aamuviiden aikaan.

– Se pyyhälsi ohi ja siitä se ajatus sitten lähti, Malmberg sanoo.

Partio kurvasi taksin perään. Välillä se kadotti näkyvyyden, mutta toiset hätiin rientäneet partiot pääsivät auton kannoille.

Takaa-ajoon osallistui ainakin neljä poliisin partiota. Muitakin partioita on varmasti hälytelty, rikoskomisario sanoo.

– Asiakasta ei ollut kyydissä. Silloin olisi joutunut varmasti harkitsemaan aika koviakin pakkopysäytyskeinoja.

Parhaimmillaan nopeus nousi 200 kilometriin tunnissa, Malmberg kertoo.

– Mentiin melkoista haipakkaa. Loppujen lopuksi eräs partio pääsi laittamaan piikkimaton Valimokujan ja Vihdintien risteykseen. Auto ajoi siihen, mutta ei pysähtynyt siihenkään. Partio sai sen ajamalla kiinni ja otti kuljettajan talteen, Malmberg sanoo.

Takaa-ajo kesti noin parikymmentä minuuttia. Malmbergin mukaan poliisilla ei ole epäilyä alkoholin tai huumeiden osuudesta, mutta kuljettaja ei selittänyt tekoaan millään järkevällä tavalla.

– Häntä epäillään törkeästä liikenneturvallisuuden vaarantamisesta. Motiivi on epäselvä, mutta häntä kuullaan vielä.

Onni onnettomuudessa oli, että tapahtuma-aikaan teillä ei ollut vielä merkittävästi aamuliikennettä.

– Mutta sen verran kovaa siinä on menty, että yksikin auto väärässä kohtaa johtaa pahaan jälkeen.